Arnoldo raflezija

Arnoldo raflezija (Rafflesia arnoldii) – raflezijinių šeimos parazitinis augalas, paplitęs Indonezijoje (Sumatros ir Borneo tropinėse džiunglėse). Arnoldo raflezija garsėja kaip didžiausią žiedą turintis augalas Žemėje.Rafflesia arnoldi R.Br., Royal Botanic Gardens, Kew

Arnoldo raflezija yra parazitinis augalas, augantis ant kai kurių tetrastigmų vijoklių, augančių pirmapradžiuose tropiniuose miškuose. Raflezija neturi lapų, šaknų ar stiebų – ji panašiai kaip grybas auga parazituojamo augalo plaušuose, o atėjus dauginimosi metui ima formuoti panašų į grybo vaisiakūnį ar kopūsto galvą pumpurą. Šis išsiskleidžia po keleto mėnesių ir žydi tik kelias dienas. Arnoldo raflezijos žiedas būna ~1 m skersmens, sveria virš 11 kg, Antonia Cunningham, Managing Editor, Guinness World Records (London: Guinness World Records, Ltd, 2002 edition) p. 90 yra tamsiai raudonos, bordo spalvos. Augalas skleidžia pūvančios mėsos smarvę, kad priviliotų muses, kurios ir apdulkina žiedą. Augalo žiedai skirtalyčiai, todėl kad būtų apvaisintas, vabzdžiai turi aplankyti abiejų lyčių žiedus. Vaisius mėsingas su daug kietų sėklų, kurias platina tupajos. Augalas žydi labai retai, tik kas 3 ar 4 metus.

Augalas pavadintas britų botaniko Džozefo Arnoldo (Joseph Arnold), tyrinėjusio raflezijas, garbei. 1993 m. Arnoldo raflezija paskelbta viena iš trijų Indonezijos nacionalinių gėlių.

 Šaltiniai 

Kategorija:Raflezijiniai
Kategorija:Parazitiniai augalai